b"\n_START_ARTICLE_\nBasilio Nieto Barranco\n_START_SECTION_\nTraject\xc3\xb2ria\n_START_PARAGRAPH_\nAbans de la Guerra civil Basilio jug\xc3\xa0 en els infantils del Val\xc3\xa8ncia CF. En un principi jugava de porter, fins que la seva capacitat golejadora comen\xc3\xa7a a fer-se notar: arrib\xc3\xa0 a marcar 45 gols en una temporada. Per\xc3\xb2 la seva carrera, com la de molts altres jugador va quedar interrompuda per la Guerra. Va anar destinat a Barcelona, C\xc3\xb2rdova i, ja amb el conflicte acabat, Castell\xc3\xb3. Paral\xc2\xb7lelament, durant la temporada 1939/40 va debutar al primer equip del Val\xc3\xa8ncia CF, disputant tan sols dos partits. Despr\xc3\xa9s va marxar cedit a l'Ol\xc3\xadmpic de X\xc3\xa0tiva._NEWLINE_L'estiu de 1940 Piz\xc3\xa0 va recomanar a Federico Varella, secretari t\xc3\xa8cnic del club, el seu fitxatge i el d'Arnau. Tots tres havien coincidit a les categories inferiors del club valencianista. Basilio va debutar amb la samarreta albinegra el 29 de setembre de 1940 a Cartagena. Els seus primers gols els pat\xc3\xad el RCD C\xc3\xb3rdoba en la segona jornada. El club termin\xc3\xa0 primer en el seu grup, per\xc3\xb2 una mala lligueta l'oblig\xc3\xa0 a jugar una promoci\xc3\xb3 d'ascens. El partit decisiu fou jugat a Chamart\xc3\xadn el 2 de maig de 1941 amb el Real Zaragoza com a rival. Basilio inaugur\xc3\xa0 el marcador que assenyalava un 3-2 final favorables als de la Plana Alta. Al llarg d'aquella primera temporada, Basilio va marcar 25 gols en 24 partits._NEWLINE_Durant les tres temporades inicials amb el CE Castell\xc3\xb3 a Primera, Basilio va jugar a un nivell espl\xc3\xa8ndid. Va ser el m\xc3\xa0xim golejador de l'equip tot tres anys i sempre va estar entre els sis m\xc3\xa0xims golejadors de la competici\xc3\xb3. La seva mitjana fou de 19 gols per temporada en unes lligues de tan sols 26 jornades. Gr\xc3\xa0cies a la seva m\xc3\xa0gnifica aportaci\xc3\xb3, els albinegres foren quarts la temporada 1942/43 i cinquens la 1943/44, en el qual han estat les millors actuacions en la Lliga de tota la seva hist\xc3\xb2ria, juntament amb la temporada._NEWLINE_Les seves destacades actuacions li van valdre el trasp\xc3\xa0s al Bar\xc3\xa7a per al curs 1944/45, despr\xc3\xa9s d'acomiadar-se amb una carta de l'afici\xc3\xb3 de El Sequiol. Malgrat arribar a Barcelona com un fitxatge gran, les relacions amb l'entrenador Josep Samitier no foren massa fluides. Tot i que guany\xc3\xa0 la Lliga amb el Bar\xc3\xa7a, Basilio va jugar \xc3\xbanicament quatre partits de Lliga, en els quals no va marcar._NEWLINE_Un any despr\xc3\xa9s va tornar a Castell\xc3\xb3 i, encara que el seu nivell no va assolir el d'abans d'anar-se'n a Barcelona, va ser sempre un fix en les alineacions. Aquesta segona temporada albinegra dur\xc3\xa0 dos anys, ja que al final de la Lliga 1946/47 l'equip va tornar a Segona divisi\xc3\xb3 despr\xc3\xa9s de sis anys en l'elit. Malgrat tot, Basilio va protagonitzar la seva vengan\xc3\xa7a personal contra Samitier. Quan restaven quatre jornades per acabar la Lliga el Bar\xc3\xa7a visitava com a l\xc3\xadder un Sequiol que ja era pr\xc3\xa0cticament de Segona. Basilio es va negar a acceptar un pacte entre les dues directives per tal que no jugara. El davanter valenci\xc3\xa0 marc\xc3\xa0 el primer gol i els albinegres va guanyar per 4-1. Basilio no va poder veure la perman\xc3\xa8ncia del CE Castell\xc3\xb3, per\xc3\xb2 s\xc3\xad una devallada del Bar\xc3\xa7a, que termin\xc3\xa0 quart, i l'exida de Samitier de la banqueta de Les Corts._NEWLINE_L'Espanyol es va fer amb els serveis de l'ariet per una temporada, encara que a la primavera de 1948 jug\xc3\xa0 la Copa amb el Castell\xc3\xb3. El rendiment va ser novament discret en la segona estada a Barcelona, pel que l'any seg\xc3\xbcent marx\xc3\xa0 al CE Sabadell. El n\xc3\xbameros van millorar lleugerament, per\xc3\xb2 visqu\xc3\xa9 el seu segon descens de categoria. La darrera temporada com a futbolista la va viure a la Balomp\xc3\xa9dica Linense, de Segona divisi\xc3\xb3._NEWLINE_Basilio va deixar un empremta profunda en l'afici\xc3\xb3 albinegra, per\xc3\xb2 tamb\xc3\xa9 a l'inrev\xc3\xa9s. Un cop retirat, va fixar la seva resid\xc3\xa8ncia a Arenys de Mar. Al llarg del temps va rebre diversos homenatges per part del CE Castell\xc3\xb3, fins i tot la Federaci\xc3\xb3 de Penyes va posar el seu nom al trofeu que anualment pr\xc3\xa8mia el m\xc3\xa0xim golejador albinegre. Tamb\xc3\xa9 va participar en els actes del centenari del FC Barcelona. Amb la seva mort es va guardar un minut de silenci al Nou Cast\xc3\xa0lia abans del partit CE Castell\xc3\xb3 - H\xc3\xa8rcules CF, corresponent a la 12a jornada de la Lliga BBVA 2007/08.\n_START_SECTION_\nInternacional\n_START_PARAGRAPH_\nBasilio Nieto fou convocat en una ocasi\xc3\xb3 amb la selecci\xc3\xb3 espanyola de futbol, encara que no va arribar a eixir al camp. Va ser el 28 de desembre de 1941, en un partit amist\xc3\xb3s contra Su\xc3\xafssa, al mateix escenari on debut\xc3\xa0 com a jugador professional: Mestalla. Un antic company i tamb\xc3\xa9 debutant, Mundo, li va tancar les portes de la internacionalitat en uns temps en qu\xc3\xa8 Espanya jugava molt pocs partits: nom\xc3\xa9s sis en els tres anys m\xc3\xa9s espl\xc3\xa8ndids de la carrera de Basilio."